JMART-JMT ควงแขนวิ่งแรง! รับกำไรไตรมาส 2 โตกระฉูด-พ่วงแจกปันผล
JMART-JMT ควงแขนวิ่งแรง! รับกำไรไตรมาส 2 โตกระฉูด-พ่วงแจกปันผล
JMART-JMT ควงแขนวิ่งแรง! รับกำไรไตรมาส 2 โตกระฉูด-พ่วงแจกปันผล
14 ส.ค. 2563

ผู้สื่อข่าวรายงานว่า ราคาหุ้น บริษัท เจ มาร์ท จำกัด (มหาชน) หรือ JMART ล่าสุด ณ เวลา 10.30 น. อยู่ที่ระดับ 13.40 บาท ปรับตัวขึ้น 0.90 บาท หรือ  7.20% ด้วยมูลค่าการซื้อขาย 185.69 ล้านบาท
ขณะเดียวกัน ราคาหุ้น บริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT อยู่ที่ระดับ 28.25 บาท ปรับตัวขึ้น 1.50 บาท หรือ 5.61% ด้วยมูลค่าการซื้อขาย 208.78 ล้านบาท
โดยราคาหุ้นทั้ง 2 บริษัท ปรับตัวขึ้นอย่างมีนัยสำคัญหลังจากประกาศผลการดำเนินงานไตรมาส 2/2563 ออกมาเติบโตอย่างก้าวกระโดด
ทั้งนี้ นายสุทธิรักษ์ ตรัยชิรอาภรณ์ ประธานเจ้าหน้าที่บริหาร JMT เปิดเผยถึงผลการดำเนินงานงวดไตรมาส 2/2563 บริษัทมีกำไรสุทธิทำสถิติกำไรไตรมาสสูงที่สุดของบริษัทอย่างต่อเนื่องอีกครั้ง สะท้อนความสามารถในการบริหารจัดการอย่างมืออาชีพ และเป็นธุรกิจที่แข็งแกร่งในทุกสภาวะเศรษฐกิจ JMT รับโอกาสเติบโตได้อย่างสง่างาม โดยมีกำไรสุทธิอยู่ที่ 227 ล้านบาท เพิ่มขึ้น 78 ล้านบาท หรือเติบโต 53% จากช่วงเดียวกันของปีก่อน และอัตรากำไรขั้นต้นเท่ากับ 66% และอัตรากำไรสุทธิเท่ากับ 30%
“ในช่วงไตรมาส 2/2563 บริษัทเดินหน้าซื้อหนี้เข้ามาบริหารเพิ่มอย่างต่อเนื่อง จากภาพรวมหนี้ด้อยคุณภาพ (NPL) ในระบบยังมีอยู่จำนวนมาก แม้ในท่ามกลางสถานการณ์การแพร่ระบาดของโควิด-19 บริษัทมียอดจัดเก็บหนี้ (Cash Collection) ในช่วงครึ่งปีแรกเท่ากับ 1,699 ล้านบาท เติบโตร้อยละ 20 จากช่วงเดียวกันของปีที่แล้ว นอกจากนี้มีกองหนี้ที่ Fully Amortized เพิ่ม ตัดมูลค่าเงินลงทุนหมด ทำให้สามารถรับรู้รายได้เข้ามาเต็ม ๆ ต่อเนื่องในครึ่งปีหลังนี้ หนุนการรับรู้กำไรอย่างมั่นคง”
ณ สิ้นไตรมาส 2/2563 บริษัทมีพอร์ตหนี้ด้อยคุณภาพรวมประมาณ 189,156 ล้านบาท เติบโตจากไตรมาส 1/2563 อยู่ที่ 180,300 ล้านบาท สะท้อนความสามารถในการซื้อหนี้เข้ามาบริหารได้เพิ่มขึ้น และใช้เงินในการซื้อหนี้แล้วประมาณ 1,983 ล้านบาท จากงบลงทุนซื้อหนี้ปีนี้ที่วางไว้ 4,500 ล้านบาท มองโอกาสซื้อหนี้ในช่วงครึ่งปีหลังยังมีอีกมาก จากสถาบันการเงินจะเร่งทยอยขายหนี้ด้อยคุณภาพออกมาเพื่อปรับพอร์ต NPL และภาพรวมเศรษฐกิจสนับสนุนให้ปีนี้เป็นโอกาสที่ดีในการซื้อหนี้เข้ามาบริหาร ด้วยต้นทุนที่ดี และตอกย้ำ JMT เป็นผู้นำในธุรกิจหนี้ด้อยคุณภาพภาคเอกชนรายใหญ่ของประเทศ
ทั้งนี้ ที่ประชุมคณะกรรมการบริษัทมีมติอนุมัติจ่ายเงินปันผลระหว่างกาล เป็นเงินสดจากผลการดำเนินงานงวดครึ่งปีแรก (วันที่ 1 มกราคม 2563 ถึงวันที่ 30 มิถุนายน 2563) ให้แก่ผู้ถือหุ้นในอัตราหุ้นละ 0.45 บาท วันที่ไม่ได้รับสิทธิปันผล (XD) 26 สิงหาคม 2563 และวันที่จ่ายปันผล 9 กันยายน 2563 เพื่อตอบแทนผู้ถือหุ้นที่ให้การตอบรับด้วยดีเสมอมา
 
ด้าน นายอดิศักดิ์ สุขุมวิทยา ประธานเจ้าหน้าที่บริหาร JMART เผยว่า ผลประกอบการไตรมาส 2/2563 บริษัทมีกำไรสุทธิทำสถิติสูงสุด (นิวไฮ) อย่างต่อเนื่องอยู่ที่ 161 ล้านบาท เพิ่มขึ้น 24 ล้านบาท หรือเติบโต 17% จากช่วงเดียวกันของปีก่อน และอัตรากำไรขั้นต้น 36% กำไรสุทธิ 6.6% ขณะที่รายได้รวมอยู่ที่ 2,326 ล้านบาท ลดลง 330 ล้านบาท จากช่วงเดียวกันของปีก่อน ซึ่งเป็นผลจากสถานการณ์โควิด-19 แต่ยังคงรักษากำไรไว้ได้
โดยความสำเร็จในครั้งนี้เนื่องจากกลุ่มบริษัทในแต่ละสายธุรกิจหลัก มีผลประกอบการเป็นกำไรในทุกบริษัทโดดเด่นในธุรกิจด้านการเงินที่มีความสามารถในการทำกำไรสูง นำโดยธุรกิจบริหารหนี้ของ JMT ที่ยังคงผลประกอบการทำ All Time High ได้ตามเป้าหมาย รวมถึง J Fintech และ SINGER ที่ขยายพอร์ตสินเชื่อได้เพิ่มขึ้น รวมถึงโปรเจกต์ใหม่ ๆ ในธุรกิจพัฒนาอสังหาริมทรัพย์ของ JAS ASSET ที่จะรุกหนักในช่วงครึ่งปีหลังนี้ และ JAYMART MOBILE แม้ได้รับผลกระทบจากมาตรการล็อกดาวน์ มีการปิดห้างสรรพสินค้าและต้องปิดสาขาตามมาตรการภาครัฐ แต่ก็สามารถบริหารจัดการต้นทุนและค่าใช้จ่ายได้ทันที
สำหรับแนวโน้มครึ่งปีหลังภาพรวมกลุ่มเจมาร์ทยังขยายตัวต่อ และคาดว่าจะเติบโตกว่าครึ่งปีแรกได้ โดยธุรกิจบริหารหนี้ของ JMT ยังเป็นโอกาสในการซื้อหนี้เพิ่มได้อีกมาก จากภาพรวม NPL ที่ล้นตลาดมากขึ้น ขณะที่ J Fintech ได้ประกาศร่วมลงทุนกับ KB Kookmin Card Co., Ltd บริษัทผู้ให้บริการบัตรเครดิตการ์ด และสินเชื่อส่วนบุคคลรายใหญ่ของเกาหลีใต้ในช่วงที่ผ่านมา คาดจะเริ่มเห็นความชัดเจนและสนับสนุนผลการดำเนินงานของกลุ่มธุรกิจในช่วงไตรมาส 3/2563
ส่วน SINGER ปีนี้มองผลงานจะสามารถบันทึกสถิติใหม่ได้ จากการมุ่งเน้นปล่อยสินเชื่อรถทำเงินได้ตามเป้าหมายเข้ามาเสริมทัพกำไรในปีนี้ให้เจมาร์ทโดดเด่นและแรงทุบทุกสถิติที่เคยทำได้
ทั้งนี้ เพื่อตอบแทนผู้ถือหุ้น ที่ประชุมคณะกรรมการบริษัทมีมติอนุมัติการจ่ายปันผลเป็นเงินสดจากผลประกอบการในงวดครึ่งปีแรก ในอัตราการจ่ายปันผล 0.45 บาทต่อหุ้น กำหนดวันที่ไม่ได้รับสิทธิปันผล (XD) 26 ส.ค. 2563 วันกำหนดรายชื่อผู้มีสิทธิได้รับปันผล (Record date) 27 ส.ค. 2563 วันที่จ่ายปันผล 11 ก.ย. 2563